
Rezumat: Scrisoarea Porta fidei a Papei Benedict al XVI-lea ne invită să apro- 
fundăm conținuturile credinţei şi să reflectăm asupra actului însuşi cu care se 
crede. Pentru a redescoperi şi a ne însuşi aceste conținuturi, este nevoie de un 
efort personal pentru a înțelege ceea ce ne învaţă credinţa. În anul dedicat cre- 
dinţei de către Biserică, enciclica Fides et Ratio a lui loan Paul al II-lea poate fi 
un instrument foarte util pentru acest drum personal. Într-adevăr, ea ne oferă 
un drum istoric cât priveşte textele biblice, contribuția Părinților Bisericii şi 
a diferiților teologi creştini; sunt amintite şi alte intervenţii ale magisterului, 
mai ales Constituţia dogmatică Dei Filius a Conciliului I din Vatican. 
Cuvinte-cheie: credință, rațiune, magister, teologie, filozofie, diaconie, ade- 
văr, revelaţie, metafizică, loan Paul al II-lea. 


Summary: The letter Porta fidei of Pope Benedict XVI invites us to deepen the 
contents of faith and consider on the act itself of trusting. For rediscovering 
and appropriating these contents, it is necessary a personal effort for under- 
standing what faith is teaching us. In the year dedicated to faith by Church, 
the encyclical Fides et Ratio of II John Paul may be a very useful instrument 
for this personal way. Indeed, it offers us a historical way regarding Bible texts, 
the contribution of the Church Parents and different Christian divines; there 
are recalled other interventions of the magisterial as well, especially, the Dog- 
matic Constitution Dei Filius of the Vatican Council I. 

„A redescoperi conținuturile credinței mărturisite, celebrate, trăite şi ru- 
gate şi a reflecta asupra actului însuşi cu care se crede este o angajare pe 
care orice credincios trebuie să şi-o însuşească” (Benedict al XVI-lea, Porta 
fidei, 9) 


Cu ocazia celebrării „Anului credinței”, când întreaga Biserică doreşte 
să reaprindă în inimile credincioşilor săi dorința de a răspunde cu entuzi- 
asm Revelaţiei divine, este de o mare importanţă invitaţia la a aprofunda 
datele credinței noastre. Suntem invitați să dăm mărturie şi să transmitem 


1 Facultatea de Teologie Romano-Catolică, Universitatea „Al.I. Cuza”, email: ianusiuli- 
an(Ghotmail.com. 

credința, iar pentru a putea face acestea este imperios necesară înțelegerea 
credinței pe care trebuie să o mărturisim şi să o transmitem. 

Cât de importantă este înțelegerea credinței, ne-o spune Biserica în 
multe dintre intervenţiile sale magisteriale. În acest sens, o intervenţie pe 
cât de frumoasă, pe atât de utilă este Scrisoarea enciclică Fides et Ratio? a 
Papei loan Paul al II-lea, care îşi propune să aprofundeze raporturile din- 
tre credință şi rațiune’. Pentru tematica noastră este un document funda- 
mental, de referință, pentru felul în care se insistă asupra necesităţii unei 
înțelegeri raționale a credinței, asupra importanței cunoaşterii şi trăirii 
actului de credinţă. 


1. Intervenţii magisteriale 
care au precedat enciclica Fides et Ratio 


Dincolo de referințele biblice şi de amintirea aportului Părinților Biseri- 
cii şi al filosofilor şi teologilor creştini, textul enciclicei aminteşte unele in- 
tervenţii importante ale Magisterului în ceea ce priveşte relația dintre cre- 
dință şi rațiune, vorbind despre un „drum secular al înțelegerii credintei”. 
Acest drum are ca important punct de referință Constituţia dogmatică 
despre credința catolică Dei Filius a Conciliului Vatican I. 

Documentul amintit sublinia faptul că, „în afara cunoaşterii specifi- 
ce rațiunii umane, capabilă prin natura sa să ajungă la Creator, există o 
cunoaştere care este specifică credinței. Cunoaşterea aceasta exprimă un 
adevăr care se întemeiază pe faptul însuşi al lui Dumnezeu care se reve- 
lează şi este un adevăr foarte sigur, pentru că Dumnezeu nu înşală şi nici 
nu vrea să înşele”*. 

Adevărul la care s-a ajuns pe calea reflecției filosofice şi adevărul Reve- 
laţiei nu se confundă, nici unul nu-l face superfluu pe celălalt. Mai concret, 
„există două ordine de cunoaştere, distincte nu numai datorită principiu- 
lui lor, dar şi datorită obiectului lor: datorită principiului lor, pentru că în 
una cunoaştem cu rațiunea naturală, în alta cu credința divină; datorită 
obiectului, pentru că, în afară de adevărurile pe care rațiunea naturală le 
poate înțelege, ni se propune să vedem misterele ascunse în Dumnezeu, 
care nu pot fi cunoscute decât dacă sunt revelate de sus”®. 


2 IOAN PAUL AL II-LEA, Fides et Ratio, Roma 1998. Vom folosi în textul de faţă traducerea 
în limba română publicată la Editura Presa Bună, laşi 1999 (=FR). 

3 O perspectivă asupra raportului dintre credinţă şi rațiune în FR întâlnim în Iosif 
Tamaş, Philosophia perennis. Gândirea tomistă din spaţiul cultural românesc, Sapientia, 
Iaşi 2010, 25-133. 

1FR,8. 

5 FR, 8. 

6 Dei Filius, IV, în FR, 9. 

Acelaşi document ne învață că ascultarea credinței cere angajamentul 
intelectului şi al voinței: „Deoarece omul depinde în mod total de Dumnezeu 
ca de creatorul şi stăpânul său şi rațiunea creată este complet supusă la 
adevărul necreat, noi suntem ţinuţi, când Dumnezeu se revelează, să-i pre- 
stăm, prin credință, supunerea deplină a inteligenței şi voinței noastre”?. 

Tot aici se subliniază cât de mult erau inseparabile şi în acelaşi timp 
ireductibile cunoaşterea naturală a lui Dumnezeu şi Revelația, rațiunea şi 
credința. Împotriva oricărei forme de raționalism, a fost afirmată distinc- 
ţia dintre misterele credinței şi descoperirile filosofice şi transcendența şi 
precedența acelora față de acestea din urmă; pe de altă parte, împotriva 
ideilor fideiste, a fost scoasă în evidenţă unitatea adevărului şi deci aportul 
pozitiv pe care cunoaşterea rațională poate şi trebuie să-l dea în cunoaş- 
terea credinţei: „Dar chiar dacă credința este deasupra rațiunii, aici nu 
poate să existe niciodată o adevărată divergență între credinţă şi rațiune: 
deoarece acelaşi Dumnezeu, care revelează tainele şi comunică credința, a 
pus în spiritul uman lumina rațiunii; acest Dumnezeu nu ar putea să se 
nege pe sine, nici adevărul să contrazică adevărul”. 

Această constituție dogmatică a reprezentat prima intervenţie solemnă 
a unui conciliu ecumenic pe tema raporturilor dintre rațiune şi credință. 
Învățătura conținută aici „a caracterizat puternic şi într- -un mod pozitiv 
cercetarea filosofică a multor credincioşi şi constituie şi astăzi un punct de 
referință normativ pentru o corectă şi coerentă reflecţie creştină în acest 
domeniu aparte”?. 

Textul enciclicei Fides et Ratio aminteşte şi alte intervenții magisteriale 
care au atras atenţia asupra unor curente şi sisteme de gândire care propu- 
neau interpretări eronate sau care puneau în umbră sau anulau de-a drep- 
tul puterea şi importanța rațiunii şi a credinței. Sunt amintite enciclica lui 
Pius al X-lea Pascendi dominici gregis (1907), împotriva aserțiunilor filo- 
sofice de orientare fenomenistă, agnostică şi imanentistă; enciclica Papei 
Pius al XI-lea Divini Redemptoris (1937), ca refuz al filosofiei marxiste şi 
al comunismului ateu; enciclica lui Pius al XII-lea Humani generis (1950), 
împotriva interpretărilor eronate legate de tezele evoluţionismului, exis- 
tențialismului şi istoricismului!. Este interesant de amintit că această ul- 
timă enciclică recomandă nu o respingere pur şi simplu a unor filosofii de 
acest gen, ci un examen critic la care să fie supuse: „Acum aceste tendințe, 
care mai mult sau mai puțin deviază de la drumul drept, nu pot fi ignorate 
sau trecute cu vederea de către filosofii şi teologii catolici, care au datoria 


1 Dei Filius, III, în FR, 13. 
8 Dei Filius, IV, în FR, 53. 
° FR, 52. 

10 Cf. FR, 54. 

gravă de a apăra adevărul divin şi uman şi de a-l face să pătrundă în min- 
tile oamenilor. Dimpotrivă, ei trebuie să cunoască bine aceste opinii, fie 
pentru că bolile nu se pot vindeca dacă mai întâi nu sunt bine cunoscute, 
fie pentru că uneori în afirmaţiile false se ascunde un pic de adevăr, fie, în 
sfârşit, pentru că erorile îndeamnă mintea noastră să investigheze şi să 
cerceteze cu mai multă grijă unele adevăruri filosofice sau teologice”!!. 

O intervenţie cu totul specială a fost enciclica Papei Leon al XIII-lea 
Aeterni Patris (1879), aceasta reprezentând singurul document pontifi- 
cal dedicat în întregime filosofiei. Acest document, reluând şi dezvoltând 
învăţătura Conciliului Vatican I despre raportul dintre credință şi rațiu- 
ne, a subliniat faptul că „gândirea filosofică este o contribuţie fundamen- 
tală pentru credința şi ştiinţa teologică”!?. Tema centrală a enciclicei a 
fost sublinierea valorii incomparabile a filosofiei sf. Toma, în aceasta Papa 
identificând calea cea mai adecvată pentru o folosire a filosofiei conform 
exigențelor credinţei. Afirmă enciclica: „Toma, chiar în momentul în care, 
aşa cum se cuvine, distinge în mod perfect credința de rațiune, le uneşte 
pe amândouă prin legături de prietenie reciprocă: păstrează pentru fiecare 
drepturile proprii şi salvgardează demnitatea lor”. 

Documentul acesta nu impunea reluarea materială a doctrinei tomiste, 
ci voia să trezească interesul pentru ea, voia să ne invite să întâlnim un 
maestru, să participăm la lecţiile lui; dorea să asimilăm pasiunea pentru 
cunoaştere şi sinceritatea şi umilința cu care Toma căuta adevărul. De 
altfel, sf. Toma era prezentat ca maestru atât în teologie, cât şi în filosofie, 
dar mai ales ca maxim exemplu în realizarea unei perfecte armonii între 
credinţă şi rațiune. 

Această enciclică a avut un impact deosebit în sânul Bisericii, mulți 
gânditori asumându-şi recomandările acesteia. Astfel, au apărut studii fi- 
losofice şi teologice de mare importanţă, a fost redescoperit interesul pen- 
tru aprofundarea tomismului, au fost înființate reviste şi instituţii de stu- 
diu specializate în înțelegerea legăturii strânse dintre credință şi rațiune, 
spre folosul amândurora. 

Nu în ultimul rând, enciclica Fides et Ratio aminteşte importanța pe 
care au avut-o documentele Conciliului al II-lea din Vatican în această pro- 
blemă a înțelegerii credinței. Documentele de referință sunt Gaudium et 
spes, Dei Verbum şi Optatam totius. 'Tot anterior apariției enciclicei de 
față, mai trebuie amintite câteva dintre intervenţiile aceluiaşi Papă loan 
Paul al II-lea: enciclica Redemptor hominis (1979), constituția apostolică 


1 Prus AL XII-LEA, Humani generis: AAS 42, 563-564, în FR, 54. 
2FR,57. 
13 LEON AL XIII-LEA, Aeterni Patris: AAS 11, 109, în FR, 57. 

Sapientia christiana (1979) şi exortația apostolică postsinodală Pastores 
dabo vobis (1992). 


2. Repere pentru înțelegerea credinței în Fides et Ratio 


Primul paragraf al enciclicei ne dă cheia de interpretare a mesajului pe 
care Papa Ioan Paul al II-lea vrea să ni-l transmită: „Credința şi rațiunea 
sunt ca două aripi cu care spiritul uman se înalță spre contemplarea adevă- 
rului. Dumnezeu este Cel care a pus în inima omului dorința de a cunoaşte 
adevărul şi, în definitiv, de a-l cunoaşte pe el, pentru ca, cunoscându-l şi 
iubindu-l, să poată ajunge la adevărul întreg despre sine însuşi”. Ni se 
aminteşte, aşadar, complementaritatea dintre credință. şi rațiune din per- 
spectiva spiritului uman, un spirit care vrea să cunoască adevărul şi astfel 
se poate cunoaşte pe sine. 

Citind enciclica din perspectiva înţelegerii credinței, încercăm să 
identificăm câteva repere generale care să ne ajute să înțelegem importanța 
acestei înțelegeri şi felul în care ea se poate realiza. 


2.1. Diaconia adevărului 


Această sintagmă exprimă una dintre slujirile la care este chemată Bi- 
serica, una cu totul specială şi care se încadrează într-un context mai larg: 
acela de a da răspuns la întrebările fundamentale ale omului. 

Enciclica subliniază existența unui „drum” de căutare al omenirii, o 
căutare a adevărului, a adevărului despre realitatea înconjurătoare, despre 
lume, despre sine. Sunt întrebări fundamentale pe care omul şi le pune 
încă de la apariția sa pe pământ: Cine sunt? De unde vin şi încotro merg? 
De ce prezenţa răului? Ce va fi după viața aceasta? Aceste întrebări se în- 
vârt în jurul acelui îndemn: Cunoaşte-te pe tine însuţi! 

Biserica „nu este străină, nici nu poate să fie, de acest drum de căutare”; 
aici intervine misiunea sa de slujire, o misiune primită în misterul pascal, 
mister în care a primit în dar „adevărul ultim despre viața omului”. Prin 
această diaconie, „comunitatea credincioşilor participă la efortul comun pe 
care îl înfăptuieşte omenirea pentru a ajunge la adevăr”!5. Papa formulase 
această idee deja în prima sa enciclică, Redemptor hominis, atunci când 
afirma: „Am devenit părtaşi la misiunea lui Cristos-profet şi, în virtutea 
misiunii însăşi, împreună cu el, slujim adevărul divin în Biserică. Respon- 
sabilitatea față de un astfel de adevăr înseamnă să-l iubeşti şi să cauţi o cât 


14 Fides et Ratio poate fi văzută şi ca o cheie de interpretare a celor douăzeci de ani de 
pontificat ai Papei de până atunci. Cf. Bartolomeo Sonae, „Enciclica Fides et ratio”, în Fides 
et Ratio în dezbatere, Ancheta Revistei Vatra, Viaţa Creştină, Cluj-Napoca 2002, 95. 

15 Cf. FR, 1-2. 

mai exactă înțelegere, în aga fel încât să fie cât mai aproape de noi îngine 
şi de alții cu toată puterea sa mântuitoare, în toată splendoarea sa, în pro- 
funzimea şi, în acelaşi timp, în simplitatea sa”!8. 

Printre numeroasele resurse pe care le are omul pentru „promovarea 
progresului în cunoaşterea adevărului”, enciclica aminteşte rolul special 
pe care îl ocupă filosofia, înțeleasă nu ca o doctrină sau un sistem filosofic, 
ci ca o autentică gândire, ca o „judecată dreaptă” (recta ratio). Mai mult, 
atenția trebuie să se concentreze pe înțelegerea adevărului şi a temeiului 
său în raport cu credința”. 

În acest sens, Biserica „poate şi trebuie să exercite cu autoritate, în 
lumina credinței, propriul discernământ critic” în ceea ce priveşte diferi- 
tele filosofii sau afirmații care intră în conflict cu doctrina creştină. Ea are 
„datoria de a indica ceea ce într-un sistem filosofic poate rezulta incompa- 
tibil cu credința ei”; şi asta, pentru că „multe conținuturi filosofice, cum 
ar fi tema despre Dumnezeu, om, libertatea şi acțiunea sa etică, o cheamă 
direct în cauză, pentru că se referă la adevărul revelat pe care ea îl păzeg- 
te”. Acest discernământ nu are „intenția de elimina sau de a refuza orice 
mediere posibilă” cu diferitele filosofii; dimpotrivă, intervențiile Magiste- 
riului „sunt îndreptate, în primul rând, spre provocarea, promovarea şi 
încurajarea gândirii filosofice”!5. Aceasta este diaconia adevărului, acesta 
este efortul de a promova acea recta ratio, acel mod corect de a reflecta 
asupra adevărului. 


2.2. Revelația provoacă rațiunea 


Această afirmație nu inversează, nu schimbă tematica înțelegerii cre- 
dinței: chiar dacă direcția e de la conținutul credinței spre mintea care tre- 
buie să înțeleagă, în realitate, tot credința este cea chemată în cauză; cum 
prima inițiativă este cea a lui Dumnezeu care se revelează, putem spune 
ce este credința cea care vrea să fie înțeleasă, cea care se pune la dispoziția 
rațiunii. Bineînţeles, acest lucru este şi spre marele folos al raţiunii, pen- 
tru că îi este oferit misterul. 

Dacă privim credința ca răspuns de ascultare față de Dumnezeu, putem 
observa cum omul se arată dispus să accepte divinitatea, transcendența şi 
libertatea supremă a lui Dumnezeu. Astfel, „Dumnezeu care se face cunos- 
cut, în autoritatea transcendenței sale absolute, aduce cu sine şi credibili- 
tatea față de conținuturile pe care le revelează. Prin credință, omul îşi dă 
asentimentul la o astfel de mărturie divină. Aceasta înseamnă că recunoaşte 


16 IOAN PAUL II, Redemptor hominis, 19. 
11 Cf. FR, 3-6. 
13 Cf. FR, 50-51. 

în mod deplin şi integral adevărul a ceea ce este revelat, pentru că Dum- 
nezeu însuşi se face garantul acestuia. Adevărul acesta, dăruit omului şi 
care nu se mai cere înapoi de la el, se inserează în contextul comunicării 
dintre persoane şi determină rațiunea să se deschidă față de el şi să accepte 
sensul lui profund”!?. 

Astfel, „în ajutorul rațiunii, care caută înțelegerea misterului, vin şi 
semnele prezente în Revelaţie”. Aceste semne îi permit rațiunii „să poată 
în mod autonom să cerceteze şi în interiorul misterului”. Cu siguranță, 
„cunoaşterea de credință nu anulează misterul; îl face doar mai evident şi 
îl manifestă ca fapt esenţial pentru viața omului”. 

Enciclica subliniază că „Revelația introduce în istorie un punct de re- 
ferință de care omul nu poate să facă abstracţie, dacă vrea să ajungă la 
înțelegerea misterului existenței sale”. Când intră în contact cu această 
cunoaştere, omul este trimis „în mod constant la misterul lui Dumnezeu 
pe care mintea nu-l poate epuiza, ci numai accepta şi primi prin credință”. 
Cercetarea şi înțelegerea se realizează în acest „spaţiu special”, spaţiu în 
care rațiunea nu este limitată de nimic altceva „decât de caracterul său 
finit în fața misterului infinit al lui Dumnezeu”. Astfel, Revelația „intro- 
duce în istoria noastră un adevăr universal şi ultim care provoacă mintea 
omului să nu se oprească niciodată; dimpotrivă, o determină să lărgească 
necontenit spaţiile ştiinţei proprii până când vede că a împlinit ceea ce era 
în puterea sa, fără să neglijeze ceva”2l. 

Pornind de la opoziția dintre „înțelepciunea lumii acesteia” şi 
înțelepciunea care vine de la Dumnezeu şi este revelată în Cristos, Papa 
scoate în evidență cea mai mare provocare adresată rațiunii noastre: „Pro- 
funzimea înțelepciunii revelate rupe cercul schemelor noastre obişnuite de 
gândire, care nu sunt deloc în stare să o exprime într-o manieră adecvată”. 
Astfel, răstignirea lui Cristos este „evenimentul istoric de care se loveşte 
orice încercare a minţii de a construi în baza unor argumentări doar uma- 
ne o justificare suficientă a sensului existenței”; în fața Crucii, „orice în- 
cercare de a reduce planul mântuitor al Tatălui la pura logică umană este 
destinată falimentului”. 

În consecință, pentru a înțelege „ceea ce vrea să facă Dumnezeu, nu 
este suficientă doar înțelepciunea omului priceput, ci se cere o trecere de- 
cisivă la acceptarea unei noutăţi radicale”. De aceea, „rațiunea nu poate 
goli taina iubirii pe care o reprezintă Crucea şi tot Crucea poate da rațiunii 
ultimul răspuns pe care ea îl caută. Nu înțelepciunea cuvintelor, ci Cuvântul 


FR, 13. 
2 Cf. FR, 13. 
21 Cf. FR, 14. 

Înțelepciunii este ceea ce sf. Paul pune drept criteriu al adevărului şi, tot- 
odată, al mântuirii”. 

Se poate afirma astfel că „înţelepciunea Crucii depăşeşte orice limită 
culturală care s-ar voi să i se impună şi obligă la deschidere către universa- 
litatea adevărului căreia i se face purtătoare. Ce provocare pentru rațiunea 
noastră şi ce avantaj poate trage din ea dacă i se încredințează!” În felul 
acesta, raportul dintre credință şi rațiune „află în predicarea lui Cristos 
răstignit şi înviat colțul de stâncă împotriva căruia poate să naufragieze, 
dar dincolo de care poate da în oceanul nemărginit al adevărului. Aici se 
vede clar granița dintre rațiune şi credință, dar devine la fel de clar şi spa- 
tiul în care ambele se pot întâlni”?. 


2.3. Omul metafizic şi teologia fundamentată metafizic 


O altă posibilitate de a aprofunda înțelegerea credinței poate fi cea care 
face referință la dimensiunea metafizică a omului; un om care prin cunoaş- 
terea sa intelectivă se îndreaptă spre transcendent. 

Faptul că omul este capabil de o cunoaştere transcendentă, metafizică, a 
fost demonstrat încă din Antichitatea greacă. Enciclica Fides et Ratio face 
trimitere, în acest sens, la un fragment al sf. Paul, mai exact, la primul 
capitol al Scrisorii către Romani, unde se afirmă că, pornind de la creaţie, 
„ochii minţii” pot ajunge la cunoaşterea lui Dumnezeu; prin intermediul 
creaturilor „face în aşa fel încât rațiunea intuieşte puterea şi divinitatea 
sa”21. Astfel, „rațiunii omului i se recunoaşte o capacitate care pare să de- 
păşească aproape chiar limitele sale naturale”; aceasta, „argumentând cu 
datele simțurilor, poate să şi ajungă la cauza care se află la originea oricărei 
realități sensibile”. Cu alte cuvinte, „se afirmă capacitatea metafizică a 
omului "35. 

Această capacitate metafizică a omului a fost prevăzută în „proiectul 
originar al creaţiei”: omul a primit „capacitatea de a depăşi cu uşurinţă 
datul sensibil pentru a ajunge la originea însăşi a toate: Creatorul”. In 
urma păcatului originar omului i s-a diminuat această uşurinţă de a urca 
la Creatorul său, dar capacitatea sa de transcendență a rămas şi îi este la 
îndemână%. 

Această putere primită de la Creator trebuie folosită din plin în această 
continuă căutare a răspunsurilor fundamentale, a adevărului. De aceea, şi 


22 Cf. FR, 23. 
2 Cf. FR, 23. 
2 Cf. Rom 1,20. 
25 Cf. FR, 22. 
z Cf. FR, 22. 

în cercetarea filosofică gi în cea teologică referința la metafizică este impe- 
rios necesară. 

În ultimul capitol al enciclicei, numit „Exigențe şi sarcini actuale”, se 
insistă asupra acestui aspect. Discursul porneşte de la una dintre caracte- 
risticile condiției noastre actuale: criza sensului. Datele mai mult sau mai 
puțin ştiinţifice, diferitele teorii relativiste şi nihiliste îl fac pe om să se 
întrebe dacă mai are sens să-ti pui întrebarea despre sens! Dubiul, scepti- 
cismul, indiferența şi angoasa sunt la îndemână. În acest context, mesajul 
enciclicei scoate în evidență câteva exigențe. 

În primul rând, „pentru a fi în consonanţă cu cuvântul lui Dumnezeu”, 
este necesar ca filosofia „să regăsească dimensiunea ei sapiențială de cău- 
tare a sensului ultim şi global al vieții”?. În al doilea rând, este necesară 
verificarea „puterii omului de a ajunge la cunoaşterea adevărului”, la acel 
adevăr obiectiv văzut ca adaeguatio rei et intellectus. În al treilea rând, 
este „necesară o filosofie cu caracter în mod autentic metafizic, adică în 
stare să transceadă datele empirice pentru a ajunge, în căutarea ei de ade- 
văr, la ceva absolut, ultim, temeinic”. Această metafizică nu este văzută 
„ca o şcoală specifică” sau ca „un curent istoric special”, nici ca o alterna- 
tivă la antropologie%; se referă la puterea pe care o are omul de a intra în 
legătură intimă cu transcendentul. 

În aceste vremuri, spune Papa, ne aşteaptă o mare provocare: să ştim 
„să facem trecerea de la fenomen la fundament. Nu se poate să ne oprim 
doar la experiență; chiar când aceasta exprimă şi face evidente interiori- 
tatea omului şi spiritualitatea sa, este necesar ca reflecția speculativă să 
ajungă la substanţa spirituală şi la temeiul care o susține”. În acest sens, 
o filosofie care ar refuza orice deschidere metafizică „ar fi în mod radi- 
cal inadecvată să dezvolte o funcție de mediere în înțelegerea Revelaţiei”. 
Este necesar, astfel, ca metafizica să fie „mediere privilegiată în cercetarea 
teologică”, pentru că „o teologie lipsită de orizontul metafizic nu ar reu- 
şi să ajungă dincolo de experienţa religioasă şi nu ar permite înțelegerii 
credinței (intellectus fidei) să exprime cu coerență valoarea universală şi 
transcendentă a adevărului revelat”. 

Necesitatea fundamentului metafizic este reamintită de enciclică 
atunci când sunt trasate „sarcinile actuale pentru teologie”. Se aminteg- 
te că „scopul fundamental spre care tinde teologia constă în prezentarea 
înțelegerii Revelaţiei şi în conținutul credinței”. Astfel, referința la reflecția 


21 Această dimensiune sapienţială se referă în mod special la accentul pus pe finalitate, 
aspect uitat sau negat de filosofiile contemporane. Cf. Marko Ivan RUPNIK, „Filozofie şi în- 
țelepciune. Pe marginea enciclicei Fides et ratio”, în Fides et Ratio în dezbatere, 169-170). 

28 Cf. FR, 81-83. 

2 Cf. FR, 83. 

metafizică este recomandată pentru toate domeniile teologiei: pentru exe- 
geză, pentru că în interpretarea textelor biblice se caută „adevărul profund şi 
autentic” şi se caută înțelegerea raportului „dintre fapt şi semnificația lui”; 
în teologia dogmatică, unde filosofia ființei este cerută pentru „înţelegerea 
adevărului revelat” şi pentru „elaborarea înțelegerii credinței (intellectus 
fidei); în teologia morală, unde „etica cerută cu insistență implică şi presu- 
pune o antropologie filosofică şi o metafizică a binelui”%. 


Concluzii 


Transmiterea credinței nu se poate face fără o înțelegere profundă a 
conținuturilor ei; altfel, riscăm nu doar să nu fim înţelegi şi ascultați, ci şi 
să fim cu adevărat patetici! 

Enciclica Fides et Ratio vine în întâmpinarea noastră, a celor care do- 
rim să redescoperim conținuturile credinței, a celor care dorim să facem 
acest itinerar de înțelegere şi aprofundare a credinţei. Având ca temă cen- 
trală raportul dintre credință şi rațiune, enciclica ne aminteşte cu tărie că 
o trăire autentică a credinţei necesită o adecvată înțelegere a acesteia. 

Înțelegerea credinței presupune o căutare sinceră a adevărului, a ade- 
vărului ultim şi obiectiv. Înțelegerea credinței presupune o slujire, o diaco- 
nie a adevărului. Înțelegerea credinței presupune o deschidere a minţii în 
fața Cuvântului care ni se revelează şi ne provoacă. Înțelegerea credinței 
presupune cunoaşterea fundamentului metafizic şi utilizarea lui în toate 
convingerile şi acțiunile noastre. 

Încheiem cu cuvintele sf. Augustin: „Credinţa nu este altceva decât gân- 
direa care consimte (...). Oricine crede gândeşte şi crezând gândeşte şi 
gândind crede (...). Credinţa, dacă nu este gândită, este nulă”. 

